Prof. Fief van der Merwe, DA-raadslid, sê een van die dinge wat die DA-raadslede hier die meeste irriteer, is die straatligte en die pyne wat hiermee gepaard gaan om Centlec, die kragverspreider van die metro, te probeer oorreed om dit te herstel.
Hy sê as raadslede so sukkel om amptenare in die hande te kry, verstaan hulle as inwoners soms tot so lank as ’n halfuur moet sukkel tot iemand die telefoon beantwoord.
“Net soos die inwoners wag ons soms totdat die foon net doodgaan. Dit help ook nie altyd om boodskappe te los dat jy teruggebel word nie. Dan moet ons maar SMS’e stuur. Die meeste van die SMS’e word ook nie eens beantwoord nie.
Van der Merwe sê ’n paar DA-raadslede het Centlec se hoofde oor die dooie straatligte gaan spreek. “Ons het ons frustrasies met die amptenare bespreek.”
Hy sê volgens die amptenare het hulle nie geld om gloeilampe te koop nie en soms moet hulle maande wag vir ’n paar rand wat aan hulle toegeken word.
Hy sê in ’n stadium het hulle net geld gehad om groter gloeilampe te koop om sodoende die hoofroetes se ligte te laat skyn.
“ ’n Groter frustrasie is die straatligte wat in die dag brand. Hoeveel geld van die belastingbetaler word nie gemors nie, omdat elektrisiteit in Suid-Afrika baie duur is. Boonop leef ons in die vrees dat ons enige oomblik – partykeer sonder waarskuwing – beurtkrag kry,” sê hy.
“Nee wat, inwoners, vir so ’n hopelose spul kan geen kieser vir die ANC in die volgende munisipale verkiesing stem nie. En moet vir geen oomblik dink dat die geldsake sal verbeter as die metro onder administrasie is nie.”
Lele Mamatu, woordvoerder van Centlec, sê alle straatligte word steeds reggemaak en Centlec het ’n span werkers hiervoor. “Dit kan wees dat die span in ’n woonbuurt al die ligte reggemaak en toe na ’n ander woonbuurt aanbeweeg het om die straatligte daar reg te maak. Hulle sal dan eers wanneer hulle daardie woonbuurt se straatligte almal reggemaak het, weer teruggaan na die eerste woonbuurt as daar nuwe ligte stukkend is.”
Hy sê dit is nie ’n kwessie dat net ligte op die hoofpaaie reggemaak word nie en daar is genoeg geld om die straatligte reg te maak.
Mamatu sê raadslede kan vir hom die lys van stukkende straatligte in woonbuurte bring, wat hy vir die span sal gee.